钦定古今图书集成/方舆汇编/职方典/第1450卷 > 镇安府猺獞峒蛮考
## 钦定古今图书集成/方舆汇编/职方典/第1450卷 > 镇安府猺獞峒蛮考

明

太祖洪武元年，以土官岑添保为镇安府知府按《明外史土司传》：“镇安，宋时于镇安峒建右江军民宣抚司，元改镇安路。明洪武元年，镇安归附，改为府，授土官岑添保知府。”

七年以招抚功，授土官黄志威为奉议州知州按《明外史土司传》：“洪武初，土官黄志威旧为田州府总管，来归附。三年，志威入朝。六年，招抚奉议等州百十七处，人民皆来款附。帝嘉志威招抚功，命以安州、侯州、阳县属之。七年，以志威为奉议州知州，兼守御，直隶广西行省。”

二十年，土知府岑添保来贡。

按《明外史土司传》：“二十年十二月，添保贡方物，并贺元正。”

二十六年，奉议州黄嗣隆遣使入贡。

按《明外史土司传》：“二十六年，奉议州知州黄嗣隆遣人贡马及方物，赐以钞锭。”

二十七年，岑添保请输银代云南饷，从之按《明外史土司传》：“二十七年，添保上言，往者征南将军傅友德令郡民岁输米三千石，运饷云南普安卫，镇安僻处溪峒，南接交趾，孤立一方，且无所属州县，人民鲜少，舟车不通，陆行二十五日始到。普安道远而险，一夫负米三斗给食，馀所存无几，往往以耕牛及他物至其地，易米输纳。而普安荒远，米不易得，民甚病之。又岁输本卫米四百石，尤极艰难。旧以白金一两折纳一石。今愿依前例，以苏民困。” 从之。

是年，仍以高寨等地属镇安府。

按《明外史土司传》：“先是向武州知州黄世铁侵夺镇安、高寨等地，朝廷遣兵讨平之，以其地属镇安。”

二十八年，命都督杨文讨奉议州贼，平之。按《明外史土司传》：二十八年八月，广西布政司言，奉议等处蛮人梗化，时都督杨文讨龙州土官赵宗寿，既伏罪，帝命移兵奉议等处剿贼，闰九月，遣使谕文等：“近闻奉议溪峒等处，林木阴翳，蛇虺遗毒，草莽雨过，毒流溪涧，饮之令人辄死。师入其地，行营驻札，勿饮山溪水泉，恐馀毒伤人，宜凿井以饮，尔等其慎察之。” 文自广西进兵，发广西都司并护卫官军二万人，调田州、泗城等土兵三万八千九百人，从征奉议等处。十月，师至奉议州。蛮寇闻官军至，悉窜入山林，据险自固。文督诸将分兵捕之。初，文等驻师奉议州之东南，分兵追捕贼党，且遣人招降其胁从者。贼皆焚庐舍，入山谷，凭险立栅。文督将士屡攻破之。贼众溃散，蛮寇遂平。时兵部尚书致仕唐铎参议军事，乃会诸将相度形势，置奉议等卫，设官军镇之。诏从其言。

成祖永乐九年，土官岑永寿袭镇安府知府。按《明外史土司传》：“永乐九年，知府岑永寿袭职，遣叔岑荣坚贡马谢恩。自是三岁朝贡以为常。” 宣宗宣德二年，署奉议州知州事黄宗荫遣使贡马。

按：《明外史土司传》云云。

英宗正统五年，黄宗荫有罪。

按《明外史土司传》：“宗荫科敛劫掠甚，斫杀母，母避之。杀母侍者以泄怒，为母所告。佥事邓义奏其事。帝敕总兵官柳溥及三司按验以闻。宪宗成化八年，岑宗绍作乱，伏诛。”

按《明外史土司传》：“成化八年，永寿侄宗绍纠集土兵，攻破府治，杀伤嫡母，流劫乡村。巡抚等官抚谕不服，且拒敌官军，都指挥岑英擒之，坐斩。” 孝宗弘治六年，镇安府岑金入贡。

按《明外史土司传》：“岑金入贡，别遣人进金银器，贺册立东宫，赐彩缎钞锭有差。”

武宗正德三年，镇安府岑𡏬来贡按《明外史土司传》：“正德三年，镇安府土官应袭男岑𡏬，遣官族岑贤来朝，贡马匹、银器等物，赐予如例。”

十二年，岑𡏬来朝按《明外史土司传》：“十二年，𡏬来朝，并贡马及方物，赐宴给赏有差。”

世宗嘉靖四年，提督盛应期请令奉议州土官讨贼自效。

按《明外史土司传》：“嘉靖四年，田州岑猛叛，奉议土官尝助猛攻泗城州。至是应期言，许其自新，令出兵讨贼，以功赎罪。后土官知州死，皆以上判官掌其事。论者以奉议弹丸地，三面迫田州，独南界镇安，其势甚蹙。明初置卫铨官，直隶藩省，盖欲中断田镇，以伐其谋云。”

十四年，镇安府岑《真宝》以兵入田州，岑𤩽陷镇安府。

按《明外史土司传》：“时卢苏倡乱，田州无主。镇安府官男岑真宝说岑邦佐入田州，因以兵纳邦佐，归顺州。岑𤩽向武州，黄仲金皆与真宝隙。及真宝入田州，苏遣𤩽及仲金袭镇安，破之。真宝闻乱走还，苏会兵追围之武陵寨。𤩽等遂发真宝父母墓，焚其骸，分兵占据诸洞寨。真宝诉之军门，久之乃解。于是𤩽与真宝” 互相讦，巡按言“土蛮自相仇杀，非有侵犯，从末减。” 于是苏𤩽、仲金各降罚有差，真宝亦革冠带，许立功自赎，从之。

二十三年，诏免诸土官来朝。

按《明外史土司传》：“免岑真宝诸土官来朝，以猺獞作乱，留使防御故也。”

四十一年，土官岑缘来贡。

按《明外史土司传》：“土官男岑缘入贡，给赏如例。隆庆朝岑缘、万历朝岑奇凤朝贡皆不绝。” 。